Tientalle diensklagtes teen polisie ingedienPhyllis Vorster, ‘n aanklaer by AfriForum se private vervolgingseenheid, Andrew Leask, hoofondersoeker by die eenheid en Kallie Kriel, uitvoerende hoof van AfriForum, by die Wierdabrug-polisiestasie waar hulle die klagte aanhangig gemaak het. AfriForum se private vervolgingseenheid het sedert April vanjaar meer as 20 formele diensklagtes teen die polisie ingedien by verskeie provinsiale polisiekommissarisse asook die nasionale polisiekommissaris. Hierdie klagtes spruit uit die onvermoë of onwilligheid van polisielede om hul pligte uit te voer. Die jongste klagte is op 24 Augustus vanjaar by die provinsiale polisiekommissaris van die Oos-Kaap ingedien in die saak van Odette Kotze. Luidens ŉ verklaring uitgereik deur AfriForum is Kotze (57) tydens vlak 5 van die afsonderingstydperk in ’n winkelsentrum in Port Elizabeth deur winkeleienaars aangerand en met ’n tou vasgebind nadat hulle haar beskuldig het van die diefstal van ’n pakkie vuurhoutjies. Die winkeleienaars het haar langer as twee uur teen haar wil aangehou. “Die polisie het haar daarna in hegtenis geneem en verder aangehou – nie op ’n klag van diefstal nie, maar aanranding,” lui die verklaring. Kotze het op die aanklag van aanranding in die hof verskyn, waarna sy op R500 borgtog vrygelaat is. Die landdros het aanbeveel dat sy ’n saak teen die winkeleienaars aanhangig maak nadat hy haar beserings waargeneem het. “Kotze het daarna ’n saak van aanranding met die doel om ernstig te beseer, menseroof en saakbeskadiging teen die winkeleienaars geopen.” Odette Kotze is deur winkeleienaars in PE aangerand (Foto: Verskaf) Volgens die verklaring het die polisie versuim om die kringtelevisiebeeldmateriaal van die voorval te bekom en ook geweier om terugvoer aan Kotze as die klaagster in die saak te gee. Die private vervolgingseenheid het verder in April vanjaar ’n diensklagte teen lede van die Wierdabrug-polisiestasie in Centurion ingedien nadat Sanet Erasmus, self ’n werknemer van die polisie, deur ’n vrouekollega aangerand is. Die beweerde aanranding het voor ’n senior polisieman plaasgevind, maar hy het geen stappe gedoen om dit te stop nie. Volgens die verklaring het Erasmus ’n strafregtelike klagte teen hierdie persone ingedien en hoewel die ondersoek volgens die polisie afgehandel is, het hulle nog geen inhegtenisnemings gemaak nie. “AfriForum het in hierdie geval aansoek gedoen vir ’n nolle prosequi-sertifikaat en die Nasionale Vervolgingsgesag (NVG) oorweeg tans die aansoek.” Ander onlangse klagtes teen die polisie sluit in die beweerde aanranding van Leonie Kambouris en die beweerde mishandeling van Baba N. Die polisiestasie in Pretoria waar AfriForum die dokters en maatskaplike werker gaan bystaan het. (Foto: Verskaf) Volgens Andrew Leask, hoofondersoeker by AfriForum se private vervolgingseenheid, blyk dit uit dié eenheid se ervaring dat polisiestasies al hoe meer die verskoning aanbied dat voorvalle nie in hulle jurisdiksie val nie en dan klaers wegwys. “Die afleiding kan dus gemaak word dat sekere polisiebeamptes bloot nie lus is om hul werk te doen en hul gemeenskappe te dien nie. Dit is kommerwekkend dat ons soveel klagtes teen die polisie moet eskaleer tot in die kantoor van die nasionale kommissaris as gevolg van sekere polisielede se onverskillige houding en werksetiek. Dit beklemtoon weer eens waarom dit so belangrik is dat daar instellings soos AfriForum is wat die rol van burgerregtewaghond vervul,” sê Leask.